PRITARTA  
Molėtų rajono savivaldybės tarybos  
2017 m. sprendimu Nr.

**VIEŠOSIOS ĮSTAIGOS MOLĖTŲ LIGONINĖS 2016 METŲ VADOVO ATASKAITA**

**I. ĮSTAIGOS VEIKLA IR VEIKLOS RODIKLIAI**

Viešoji įstaiga Molėtų ligoninė pagal Sveikatos priežiūros įstaigų įstatyme nustatytą

nomenklatūrą yra Lietuvos nacionalinės sveikatos sistemos (LNSS) iš Molėtų rajono savivaldybės

turto ir lėšų įsteigta viešoji asmens sveikatos priežiūros ne pelno siekianti įstaiga, teikianti asmens

sveikatos priežiūros paslaugas pagal sutartis su užsakovais (teritorinėmis ligonių kasomis).

Ligoninės vizija – saugi, kvalifikuota, moderni, patraukli ligoninė tiek darbuotojams, tiek pacientams, teikianti savalaikes ir kokybiškas planines bei skubias asmens sveikatos priežiūros

paslaugas. Saugi ligoninė – saugus pacientas.

Ligoninės misija – efektyviai ir racionaliai panaudojant turimus išteklius, bei keliant darbuotojų kvalifikaciją, teikti aukštos kokybės, kvalifikuotas ir saugias asmens sveikatos priežiūros paslaugas, tenkinti pacientų teisėtus poreikius ir lūkesčius gerinant paslaugų kokybę ir prieinamumą.

Pagrindiniai įstaigos veiklos tikslai:

1. Sergamumo ir mirtingumo rajone mažinimas, naudojant naujausius mokslo pasiekimus ir technologijas.

2. Kokybiškų sveikatos priežiūros paslaugų teikimo užtikrinimas.

3. Stacionarinių paslaugų apimties mažinimas, plečiant alternatyvias veiklos formas: dienos stacionarą, pacientų stebėjimo Priėmimo – skubios pagalbos skyriuje paslaugas, II lygio ambulatorinių paslaugų plėtra.

4. Kelti personalo kvalifikaciją ir profesionalumą.

5. Diegti naujas medicinos ir informacines technologijas.

2016 m. Viešoji įstaiga Molėtų ligoninė teikė antrinio lygio stacionarinės asmens sveikatos priežiūros paslaugas (geriatrijos, vidaus ligų, reanimacijos ir intensyvios terapijos I–I ir I-II (suaugusiųjų)), antrinio lygio ambulatorines paslaugas (neurologijos, kardiologijos, endokrinologijos, pulmonologijos, dermatovenerologijos, oftalmologijos, otorinolarongologijos, ortopedijos ir traumatologijos, fizinės medicinos ir reabilitacijos, anesteziologijos ir reanimatologijos, akušerijos ir ginekologijos, urologijos, chirurgijos, radiologijos, echoskopijos, endoskopijos), pirminio lygio stacionarines asmens sveikatos priežiūros paslaugas (slaugos ir palaikomojo gydymo), bendrąsias asmens sveikatos priežiūros paslaugas (dienos chirurgijos, laboratorinės diagnostikos, dienos stacionaro), priėmimo – skubios pagalbos ir dantų protezavimo paslaugas Molėtų rajono ir kitiems Lietuvos Respublikos gyventojams.

2016 metais suteikta asmens sveikatos priežiūros paslaugų, apmokamų iš PSDF (eurais):

1. Ambulatorinės specializuotos asmens sveikatos priežiūros paslaugos – 476 891;

2. Dienos stacionaro paslaugos – 12 345;

3. Dienos chirurgijos paslaugos – 9 000;

4. Ambulatorinės chirurgijos paslaugos – 4 032;

5. Priėmimo – skubios pagalbos skyriaus paslaugos – 12 642;

6. Priėmimo skubios pagalbos ir specializuotų ambulatorinių chirurgijos paslaugos (finansavimas pagal sąmatas) – 15 000;

7. Stebėjimo paslaugos – 95 186;

8. Stacionarinės asmens sveikatos priežiūros paslaugos – 573 156;

9. Slaugos ir palaikomojo gydymo paslaugos – 375 107;

10. Dantų protezavimo paslaugos – 15 477;

11. Sveikatos programoms ir kitoms sveikatos draudimo išlaidoms – 2 240.

Iš viso paslaugų suteikta už 1 591 076 Eur ir tai yra 50 730 Eur daugiau negu 2015 m.

Viešoji įstaiga Molėtų ligoninė 2016 m. suteikė reglamentuotų mokamų paslaugų už 62 409 Eur, iš kurių didžiausią dalį mokamų paslaugų sudaro dantų protezavimo paslaugos – 41 472 Eur. ir Slaugos ir palaikomojo gydymo skyriaus paslaugos – 14 190 Eur. Mokamų paslaugų 2016 m. suteikta 7 603 Eur. daugiau negu 2015 m. Kitos mokamos asmens sveikatos priežiūros paslaugos sudaro 10 686 Eur. Tai pajamos už rentgeno paslaugas, priėmimo – skubios pagalbos mokamas paslaugas, fizinės medicinos ir reabilitacijos teikiamos paslaugos, ginekologinės paslaugos, profilaktinių tikrinimų paslaugos ir kitos mokamos paslaugos. 2016 m. lyginant su 2015 m. šių mokamų paslaugų padidėjo 3 208 Eur.

Viešosios įstaigos Molėtų ligoninės pajamos iš viso per 2016 metus sudarė 1 787 471 Eur, o išlaidos 1 824 009 Eur. Taigi VšĮ Molėtų ligoninės 2016 metų finansinis veiklos rezultatas – 36 538 Eur. Ataskaitinio laikotarpio neigiamą finansinį rezultatą pagrinde lėmė padidėjusios darbo užmokesčio ir socialinio draudimo sąnaudos 11,8% (darbo užmokesčio didinimas bendrosios praktikos slaugytojoms, med. registratorėms ir kt. medicinos personalui, minimalios mėnesinės algos kilimas 2 kartus, išeitinės išmokos laborantėms, gydytojų anesteziologų – reanimatologų įdarbinimas) ir nepakankamas finansavimas pagal programą priėmimo – skubios pagalbos ir specializuotų ambulatorinių chirurgijos paslaugų teikimui. 2016 metams nustatytas darbo užmokesčio su valstybinio socialinio draudimo įmokomis fondas 78% nuo bendrų pajamų, o valdymo išlaidų užmokesčio fondas sudaro 3,5% visų darbo užmokesčio ir socialinio draudimo išlaidų.

Viešoje įstaigoje Molėtų ligoninėje darbuotojų skaičius 2016 m. sausio 1 d. buvo 158, iš jų: 43 gydytojai, 75 slaugytojos ir kitas medicinos personalas, 40 kito aptarnaujančio personalo. Per 2016 metus atleista 21 darbuotojas: 14 gydytojų, 1 slaugytoja, 4 klinikinės laboratorijos laborantės, 2 kitų pareigybių darbuotojai. Į darbą priimta 30 darbuotojų: 27 gydytojai, 1 slaugytoja, 2 kito medicinos personalo. Darbuotojų skaičius 2016 m. gruodžio 31 d. yra 167, iš jų: 57 gydytojai, 51 slaugytoja, 59 kitas medicinos ir aptarnaujantis personalas.

**II. VADOVO REZULTATAI PAGAL PAREIGINES FUNKCIJAS**

Vykdydamas man pavestas pareigas, nuolat koordinavau ir analizavau Viešosios įstaigos Molėtų ligoninės teikiamas paslaugas, atitiktį, įstaigos veiklą reglamentuojantiems dokumentams.

Rengiau įvairius įsakymus, įstaigos veiklos planus, bei veiklos ataskaitas, organizavau stebėtojų tarybos susirinkimus, įgyvendinau visuotinio dalininko susirinkimo priimtus sprendimus.

Užtikrinau įstaigoje atliekamų viešųjų pirkimų skaidrumą ir maksimalų naudingumą įstaigai bei įstaigoje esančio turto efektyvų panaudojimą ir apsaugą.

Aktyviai ieškojau kompetentingų darbuotojų, sudarinėjau darbo sutartis bei jas nutraukiau tiek su sveikatos priežiūros paslaugas teikiančiais specialistais, tiek su kitu personalu. Vykdžiau struktūrinių padalinių vadovų kaitą.

Nustačiau įstaigos etatų struktūrą pagal poreikį teikti kokybiškas ir savalaikes paslaugas, skiriau darbuotojams paskatinimus. Drausminių nuobaudų skirti neteko.

Periodiškai organizavau susirinkimus bendrai su visais įstaigos darbuotojais, atskirai su struktūrinių padalinių vadovais bei administracijos darbuotojais. Skatinau, kad bendravimas vyktų darbuotojas – įstaigos vadovas principu.

Tvirtinau įvairių darbuotojų pareigybių aprašus, analizavau struktūrinių padalinių darbo kokybę, našumą, pajamų – išlaidų balansą ir kitus rodiklius, juos aptarėme su padalinių vadovais, darbuotojais ir priėmėm bendrus pacientui ir įstaigai naudingus sprendimus.

Dalininkui pritarus ir siekiant įvykdyti ketvirtojo sveikatos sistemos plėtros ir ligoninių tinklo konsolidavimo etapo plano įsipareigojimus, keičiau įstaigos struktūrą bei aktyvaus gydymo lovų skaičių.

Aktyviai dalyvavau Lietuvos rajonų ligoninių asociacijos, Lietuvos gydytojų vadovų sąjungos bei Ketvirtojo sveikatos sistemos plėtros ir ligoninių tinklo konsolidavimo etapo koordinacinės komisijos veikloje ir atstovavau įstaigą.

Organizuotos neatlygintinos kraujo donorystės dienos ligoninėje, elektroninės sveikatos sistemos apmokymai darbuotojams, paskaitos apie korupcijos prevenciją ir kiti seminarai bei renginiai.

Aktyviai ieškota rėmėjų, o paramos pinigai dauguma skirti darbuotojų kvalifikacijos kėlimui.

Bendradarbiauta su kitų sveikatos priežiūros paslaugas teikiančių įstaigų vadovais ir darbuotojais, siekiant suteikti gyventojams kuo kokybiškesnes ir savalaikes paslaugas.

**III. SPRĘSTOS PROBLEMOS, INICIATYVOS, UŽDAVINIAI IR IŠŠŪKIAI**

2016 metais spręstų problemų buvo gan daug.

Vyko Ketvirtojo sveikatos sistemos plėtros ir ligoninių tinklo konsolidavimo etapo planavimas, kurio metu įstaiga dalyvaujant steigėjo atstovams įsipareigojo etapais įvykdyti kai kuriuos struktūrinius pakitimus. Vadovaujantis minėtu planu, viešoje įstaigoje Molėtų ligoninėje aktyvaus gydymo lovų skaičius buvo sumažintas iki 32 lovų, padidintas slaugos ir palaikomojo gydymo lovų skaičius iki 60, suteikta daugiau ambulatorinių paslaugų, Vidaus ligų skyrius reformuotas į Geriatrijos ir vidaus ligų skyrių.

Bendradarbiaujant su VšĮ Molėtų r. PSPC ir pritarus steigėjui įvykdyta laboratorijų tinklo reorganizacija abiejose įstaigose- paslauga perkama iš privataus tiekėjo, yra bendras laboratorijų tinklas abiejose įstaigose, įvairus ir platus spektras laboratorinių paslaugų pasirinkimas, sutaupoma nemažai abiejų įstaigų piniginių lėšų.

Pagrindinis iššūkis buvo naujų ir kompetetingų darbuotojų paieška. Šis uždavinys buvo įgyvendintas: pradėjo dirbti nauja Priėmimo – skubios pagalbos skyriaus vedėjas, Fizinės medicinos ir reabilitacijos skyriaus vedėjas, otorinolaringologas, kardiologas, endokrinologas, ortopedas traumatologas, psichiatras, medicinos gydytojai, ergoterapeutas, bendrosios praktikos slaugytojas, slaugytojų padėjėjai ir kt. Įdarbinta visa budinti anesteziologų-reanimatologų komanda, kuri užtikrina paslaugų teikimą visą parą Intensyvios terapijos poskyryje ir Priėmimo – skubios pagalbos skyriuje. Pradėta teikti teleradiologijos paslauga.

2016 metais viešoje įstaigoje Molėtų ligoninėje toliau buvo įgyvendinamas Valstybės investicijų projektas „Paslaugų kokybės ir prieinamumo gerinimas VšĮ Molėtų ligoninė Vidaus lygų bei fizinės medicinos ir reabilitacijos skyriuose". Per 2016 metus šio projekto įgyvendinimui ir vykdymui buvo skirta 72 000 eurų. Visos lėšos sėkmingai panaudotos. Už valstybės skirtus pinigus buvo suremontuota daugiau negu 200 m2 viešosios įstaigos Molėtų ligoninės patalpų.

2016 metais buvo įvykdyti „VšĮ Molėtų ligoninės Fizinės medicinos ir reabilitacijos skyriaus teikiamų paslaugų pacientams kokybės gerinimas“ ir „Teikiamų paslaugų pacientams kokybės gerinimas“ projektai, kur buvo įsisavinta 31 000 Eur.

Numatomi uždaviniai 2017 metams yra:

1. Atitinkant mažųjų rajono ligoninių modelį pradėti teikti paliatyvios slaugos ir ilgalaikio tęstinio gydymo paslaugas.

2. Plėsti mokamas slaugos ir palaikomojo gydymo bei ambulatorines paslaugas.

3. Didinti storosios žarnos vėžio prevencinės programos apimtis, ieškoti galimybių naujų prevencinių programų įgyvendinimui.

4. Maksimaliai optimizuoti ligoninės personalo skaičių.

5. Toliau ieškoti finansinių galimybių darbo užmokesčiui didinimui, ypatingai atkreipiant dėmesį į slaugos personalą.

6. Ieškoti sprendimų įstaigos integracijai į elektroninę sveikatos sistemą.

7. Tęsti personalo kaitą ieškant aukštos kvalifikacijos ir kompetencijos specialistų.

8. Pagal galimybes ieškoti išteklių modernizuoti fizinės medicinos ir reabilitacijos skyrių.

Direktorius Vaidotas Grigas